Anton M. Brandtzæg

Anton Martinus Brandtzæg (født 3. april 1872 på Abelvær i Nord-Trøndelag, død 18. januar 1936 i Namsos) var en norsk overrettssakfører, sorenskriver og politiker (H).

Han var yngste sønn av væreier Anthon Martinus Brandtzæg og hustru Julie Berg på Abelvær. Faren døde uventet av tyfoidfeber før sønnen ble født. Moren var sterkt opptatt av barnas utdannelse. Blant søsknene hans var væreier og ordfører Nils Christian, kjøpmann og ordfører Georg Albert og kinamisjonær Johannes Brandtzæg. Han giftet seg i 1902 med Hanna Johansen, datter av kjøpmann Ludvig Johansen (firma L. Johansen) i Namsos. Han ble svoger til kjøpmann og ordfører Einar Hustad.

Brandtzæg hadde artium fra 1890 og juridisk embedseksamen fra 1894. Han var fullmektig ved Namdal sorenskriverembede i Namsos 1895–1898, hvorpå han åpnet egen sakførerforretning i byen. I 1920 ble han utnevnt til sorenskriver i Namdalen, og satt i embedet frem til han døde av lungebetennelse og hjertesvikt i 1936.

Brandtzæg var medlem av Namsos bystyre for Høyre fra 1905, medlem av formannskapet fra 1908 og ordfører 1914–1919. Han var medlem av direksjonen (styret) i Namdalens Privatbank fra 1909, formann i direksjonen i Namdalens Aktie-Dampskibsselskab 1921–1935, styreformann i Namsos sparebank i 1927 og styreformann i Namsos kommunale elektrisitetsverk 1920–1934.

 Referanser 

Kategori:Ordførere i Namsos
Kategori:Høyre-ordførere i Nord-Trøndelag
Kategori:Sorenskrivere
Kategori:Norske advokater
Kategori:Personer fra Nærøy kommune
Kategori:Fødsler i 1872
Kategori:Dødsfall i 1936